《夏泛西湖至冷泉亭、飞来峰，暮由孤山步归 其一》
清代·许传霈

旅窗镇日坐，尝若长夏热。忽闻云林游，使我心夷悦。

晨泛明圣湖，几辈同心结。湖水镜平揩，湖光烟明灭。

荷芰十里香，鸳鸯时出没。遥指韬光阿，晓云尽铺白。

随意系渔舟，著我谢公屐。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。